S-497/2020

Mál þetta, sem þingfest var 8. október sl., og dómtekið fimmtudaginn 5. nóvember sl., er höfðað með ákæru lögreglustjórans á Suðurlandi þann 19. ágúst sl., á hendur H-kvk-þgf Ó-kvk-þgf G-kvk-þgf, [...] fyrir umferðarlagabrot með því að hafa, seint að kvöldi laugardagsins 9. maí 2020, ekið bifreiðinni [...]inn á bifreiðastæði við sundlaugina á Borg í Grímsnes- og Grafningshreppi svipt ökuréttindum og undir áhrifum áfengis (vínandamagn í blóði 1,63‰).

Teljast brot ákærðu varða við 1. mgr., sbr. 3. mgr. 49. gr. og 1. mgr. 58. gr. umferðarlaga nr. 77, 2019, sbr. 1. mgr. 95. gr. sömu laga.

Þess er krafist að ákærða verði dæmd til refsingar, til að sæta sviptingu ökuréttar frá 20.03.2021 að telja samkvæmt 99. og 101. gr. umferðarlaga nr. 77, 2019 og til greiðslu alls sakarkostnaðar.

Ákærða kom fyrir dóminn þann 5. nóvember sl., ásamt V-kk-þgf H. V-kk-þgf lögmanni, sem skipaður var verjandi ákærðu að hennar ósk. Ákærða viðurkenndi skýlaust að hafa gerst sek um þá háttsemi sem henni er gefin að sök í ákæru. Með vísan til skýlausrar játningar ákærðu og þar sem dómari taldi ekki ástæðu til að draga í efa að játning hennar væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar. Samkvæmt framlögðu sakavottorði hefur ákærða þrívegis áður sætt refsingu í öllum tilvikum vegna umferðarlagabrota. Þann 20. september 2019 var ákærðu gerð sekt vegna ölvunaraksturs og hún jafnframt svipt ökurétti í átján mánuði, frá þeim degi að telja. Þann 29. nóvember 2019, var ákærðu gerð sekt vegna aksturs svipt ökurétti. Þá var ákærðu þann 22. apríl 2020 gerð sekt vegna aksturs svipt ökurétti. Ákærða er nú meðal annars fundinn sek um ölvunarakstur og er það brot hennar ítrekað. Þá er ákærða nú í þriðja sinn fundinn sek um akstur svipt ökurétti.

Refsing ákærðu er hæfilega ákveðin fangelsi í 30 daga. Með vísan til dómvenju þykja ekki efni til að skilorðsbinda refsinguna. Með vísan til 4. mgr. 77. gr. almennra hegningarlaga nr. 19/1940, skal ákærða jafnframt greiða 290.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 2 0 daga. Með vísan til 99. og 101 gr. umferðarlaga nr. 77/2019, ber að svipta ákærðu ökurétti í 5 ár, frá 20. mars 2021 að telja. Með vísan til 235. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar, sem nemur samkvæmt yfirliti lögreglu samtals 120.573 kr., auk þóknunar skipaðs verjanda síns sem er hæfilega ákveðin 137.640 kr. að teknu tilliti til virðisaukaskatts og ferðakostnað verjanda 13.680 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð:

Ákærða, H-kvk-nf Ó-kvk-nf G-kvk-nf, sæti fangelsi í 30 daga.

Ákærða greiði jafnframt 290.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 20 daga.

Ákærða er svipt ökurétti í fimm ár, frá 20. mars 2021 að telja.

Ákærða greiði sakarkostnað samtals, 271.893 krónur, þar af nemur þóknun skipaðs verjanda, V-kk-ef H. V-kk-ef lögmanns, 137.640 krónum að teknu tilliti til virðisaukaskatts og ferðakostnaður verjanda 13.680 krónum.

S-kvk-nf I-kvk-nf.